ফুলবাড়িয়ায় স্কুল মাঠে কালাই চাষ! - ত্রিশাল প্রতিদিন
ডিসেম্বর ১, ২০১৮ আমাদের ময়মনসিংহ, ফিচার
এইচএম জোবায়ের হোসাইন:: ময়মনসিংহ জেলার ফুলবাড়িয়া উপজেলার পাটুলী গোদাপাড়া উচ্চ বিদ্যালয়ের খেলার মাঠে কালাই চাষ করে শিক্ষার্থীদের প্রাত্যহিক সমাবেশ ও খেলাধুলা বন্ধ করে দেওয়া হয়েছে বলে অভিযোগ উঠেছে। এ বিষয়ে ক্ষোভ প্রকাশ করেছে শিক্ষার্থী, অভিভাবক ও স্থানীয়রা।
এলাকাবাসী কয়েকজনের সঙ্গে কথা বলে জানা যায়, ১৯৯৪ সালে ফুলবাড়িয়া উপজেলার আছিম পাটুলী ইউনিয়নে পাটুলী গোদাপাড়া উচ্চ বিদ্যালয় প্রতিষ্ঠিত হয়। সম্প্রতি স্কুলের খেলার মাঠে মাসকালাই চাষ করা হয়েছে। ফলে শিক্ষার্থীরা রাস্তা থেকে নেমে বারান্দা দিয়ে শ্রেণিকক্ষে প্রবেশ করে। আবার স্কুল ছুটি হলে বারান্দা দিয়ে বাড়ি চলে যাচ্ছে। এতে করে স্কুলের সহশিক্ষা কার্যক্রম হিসেবে যে প্রাত্যহিক সমাবেশ করা হতো, তা বন্ধ রয়েছে।
স্থানীয় এক বাসিন্দা বলেন, ‘এ স্কুলে সভাপতি আর হেড মাস্টার মিলে যা করে তাই যুক্তিসঙ্গত। আমাদের প্রতিবাদ কোনো কাজে আসে না। তবে কোনো স্কুলে যা কখনো হয় না, তা এ স্কুলে হওয়ার নজির আছে।’
নাম প্রকাশে অনিচ্ছুক এক শিক্ষার্থী বলেন, ‘স্কুল মাঠে প্রায় তিন মাস ধরে আমরা খেলাধুলা করতে পারি না। কিন্তু কিছু বলাও যাচ্ছে না, কারণ স্যারদের সিদ্ধান্তে আমরা প্রতিবাদ করতে পারি না।’
এ বিষয়ে প্রধান শিক্ষক মো. আবুল হোসেন বলেন, ‘বছরের শেষ তিন মাস খেলার সময় নয়, পড়ার সময়। ক্লাশের ভিতরে প্রাত্যহিক সমাবেশ করানো হয়।’
উপজেলা নির্বাহী কর্মকর্তা (ইউএনও) লীরা তরফদার বলেন, ‘তদন্ত করে বিধি অনুযায়ী ব্যবস্থা নেওয়া হবে।’